Theresa Berg Andersen (SF), 2025-05-07:
Tak for ordet, og tusind tak til De Radikale for at rejse en debat om værdien af fri leg uden voksenstyring.
Jeg holder meget af tanken om skrammellegepladser, for den type legepladser mener jeg skaber det perfekte rum for det uperfekte, et sted, hvor der er plads til, at børn kan lave noget fra bunden, og hvor de med håndværk og kreativitet kan bygge noget i deres helt egen verden – noget, som de gør af lyst, og noget, som de ikke gør for at blive målt og vejet og vurderet.
Jeg har fulgt udviklingen, hvor sikkerheden om børnene er blevet øget og øget og i de fleste tilfælde til det bedre.
For selv om det lyder lidt banalt, er det vigtigt, at børn øver sig i at slå sig og efterfølgende kommer op igen.
Det er også vigtigt, at de prøver at banke sig over fingrene med en hammer og mærke, at det gør nas, og at det selvfølgelig også nok skal gå på sigt.
Sådan nogle oplevelser tror jeg også forældrene mener er vigtige for deres børns udvikling.
En vis modstandsdygtighed og selvregulering af følelser er helt afgørende for, at børn trives, og for, at der skabes et solidt fundament for ungdommen og voksenlivet.
Men hvad der også er vigtigt for børn, er at lære, at de kan noget selv, og her tror jeg, at skrammellegepladser bidrager til at styrke børns tro på egne evner, ved at de får muligheden for og lærer værdien i at skabe noget med deres egne hænder.
Når det er sagt, handler det her beslutningsforslag ikke kun om, hvorvidt man er for eller imod skrammellegepladser.
Jeg tror, at ordføreren for forslagsstillerne herinde i dag vil mærke rigtig mange, der kvitterer for den meget fine idé, men 100 mio. kr. er mange penge, og i en tid, hvor vi har pres på nogle af vores udgifter, må vi også vælge, hvad vi skal bruge vores penge til, og prioritere nøjsomt.
Og nogle af de initiativer kan gå ud over den eksisterende velfærd, som allerede nu har været underlagt mange års forringelser.
Radikale Venstre har peget på deres egen finansieringslan for 2030, og i SF kan vi selvfølgelig ikke støtte op om den finansieringsplan, hvor store summer tages fra at udfase en Arnepension og en efterløn.
I SF mener vi, at vi skal sikre både efterlønnen og Arnepensionen, og at der skal der være midler til at skabe muligheder for en værdig tilbagetrækning på arbejdsmarkedet.
Jeg kan komme i tvivl om, om det giver mening at bruge disse ressourcer til forslaget her.
Min erfaring siger mig også, at når noget blomstrer nedefra, spirer det rigtig fint, og at når noget blomstrer nedefra, spirer det også anderledes, end hvis noget bliver pålagt en kommune oppefra.
Det ved jeg fra min erfaring som byrådsmedlem og fra, at jeg har siddet i borgerbestyrelser og diverse frivillige bestyrelser rundtomkring.
Så jeg tror, at det her er noget, man skal påvirke til at gøre ude i kommunerne, og så tror jeg også, det har de bedste forudsætninger for at lykkes.
Samtidig har jeg også lige lyst til her kort til sidst at sige tak til Radikale for kreativiteten.
Jeg var jo slemt pjattet med det sidste forslag, vi stod og diskuterede her i salen, om at få legen tilbage på vejen.
Det var det her med i en overordnet kampagne at gå ud og fortælle om legens vigtige betydning for et godt børneliv, nu når vi snakker om det her med at glemme legen, og her kunne man jo bl.a. have kørt nogle kampagner af med sådan nogle initiativer her.
Men lige nøjagtig at støtte det her forslag til 100 mio. kr. kan SF ikke finde finansiering til.
Tak for ordet.